Goudbedryf: Vakbonde verwerp Kamer van Mynwese se hersiene aanbod | Maroela Media
Die vakbond Solidariteit het vandag die Kamer van Mynwese se hersiene salarisaanbod van 'n verhoging van 5,5% vir werknemers in die goudbedryf verwerp. Die aanbod was aan 'n winsdelingskema gekoppel. Al die betrokke vakbonde het die beginsel van winsdeling verwerp en voorgestel dat dit na 'n taakspan verwys word vir verfyning met die oog op toekomstige onderhandelinge.
Gideon du Plessis, hoofsekretaris van Solidariteit, sê die vakbond het wel aangedui dat hy verdere toegewings sal maak indien die Kamer 'n verbeterde aanbod kan waarborg. "Die Kamer sal Woensdag 21 Augustus individuele terugvoering aan elke vakbond gee rakende alle eise wat nog op die tafel is. Die sperdatum vir die finalisering van die onderhandelinge in die goudbedryf is eerskomende Saterdag. Die partye het egter ingestem om, indien nodig, ook volgende Maandag te vergader."
Solidariteit glo dat 'n onderhandelde skikking steeds moontlik is.
Mooi so. Staak julleself uit julle werk uit. Moet net nie agterna weer apartheid daarvoor blameer nie.